Στενή Τήνου

Η Στενή είναι οικισμός της Τήνου στις Κυκλάδες και το Νότιο Αιγαίο.

 Γενικά στοιχεία - αξιοθέατα 
Η Στενή βρίσκεται στο νοτιοανατολικό τμήμα του νησιού (Πάνω Μέρη) σε υψόμετρο 415 μέτρα στο οροπέδιο της Λειβαδερής, στα δυτικά του βουνού Τσικνιά, του μεγαλύτερου βουνού της Τήνου (με 729 μέτρα υψόμετρο). Το χωριό δημιουργήθηκε από την συνένωσή της Στενής με δύο επιμέρους οικισμούς, τον Σποράδο και το Καμάρι, λόγω της οικιστικής επεκτάσεώς τους. Ενδεχομένως πήρε το όνομα της από το μακρόστενο σχήμα της.

Θρησκευτικά είναι μικτή, δηλαδή έχει ορθοδόξους (περίπου το 25% του πληθυσμού) και καθολικούς. Έχει δύο ενορίες. Η πολυπληθέστερη είναι η Καθολική Ενορία του Αγίου Νικολάου που βρίσκεται στο κέντρο περίπου του οικισμού και η Ορθόδοξη Ενορία του Αγίου Αντωνίου που βρίσκεται στο Καμάρι.

Μέχρι το 2011 ήταν έδρα του τριθέσιου Δημοτικού Σχολείου Στενής-Φαλατάδου και του νηπιαγωγείου Στενής. Από το Νοέμβριο του 2013 το κτίριο του Σχολείου φιλοξενεί το Κέντρο Δια Βίου Μάθησης του Δήμου Τήνου. Την καλοκαιρινή περίοδο Ιουλίου - Αυγούστου λειτουργεί και το λαογραφικό μουσείο του χωριού, το οποίο δημιούργησαν από κοινού οι δύο πολιτιστικοί σύλλογοι του χωριού. Οι κάτοικοι απασχολούνται κυρίως σε επαγγέλματα κατασκευαστικής φύσεως, με τον τουρισμό αλλά και  με την γεωργία και την κτηνοτροφία. 

Στο πρώην Δημοτικό Σχολείο έχει έδρα το αγροτικό ιατρείο Στενής, κάτι που ισχύει και για το Γραφείο της Κοινότητας Στενής, όπου συνεδριάζει το Τοπικό Συμβούλιο. 

 Αξιοθέατα 
Από τη Στενή και μέσω του πεζοπορικού δικτύου των μονοπατιών του Δήμου Τήνου, περνάει η διαδρομή Μ1, η οποία διατρέχει τα «Πάνω Μέρη» της Τήνου, με σήμανση για ασφαλή περιήγηση. Παράλληλα υπάρχουν και δεκάδες άλλα μονοπάτια - αγροτικοί δρόμοι που οδηγούν σε όλα τα γειτονικά χωριά και τις περιοχές γύρω από το χωριό, όπου  βρίσκονται σκόρπια δεκάδες ξωκλήσια όπως η Φανερωμένη, ο Άγιος Δημήτρης, η Κυρά των Αγγέλων, ο Προφήτης Ηλίας, αλλά και σημεία ενδιαφέροντος, όπως η κορυφή του Τσικνιά, ο ποταμός της Λειβάδας, η κοιλάδα της Ποταμιάς με τους δεκάδες περιστεριώνες κ.ά. Οι χωματόδρομοι οδηγούν στις παραλίες της Σάντα Μαργαρίτας, της Φανερωμένης, του Αγίου Δημήτρη με τις βοτσαλωτές παραλίες.

 Αθλητισμός 
Η Στενή ήταν έδρα και της ποδοσφαιρικής ομάδας Αθλητικής Ένωσης Στενής, η οποία από το 2011 έχει συνενωθεί με τον Αθλητικό Όμιλο Τήνου, σε ένα αθλητικό σωματείο με την ονομασία Παντηνιακός Αθλητικός Σύλλογος Τήνου (Π.Α.Σ. Τήνου).

 Διοικητικά - πληθυσμιακά στοιχεία 
Αναφέρεται επίσημα, μετά την Τουρκοκρατία, το 1835 να ορίζεται έδρα του νεοϊδρυθέντα δήμου Στενής και το 1912 της νεοϊδρυθείσας κοινότητας. Σύμφωνα με την απογραφή του 2021, έχει πληθυσμό 265 κατοίκους. Είναι ο μεγαλύτερος οικισμός της Δημοτικής Ενότητας Εξωμβούργου και ο τέταρτος του νησιού, μετά τη Χώρα, την Αγία Βαρβάρα και τον Πύργο). Διοικητικά υπάγεται στον Δήμο Τήνου (Δημοτική ενότητα Εξωμβούργου, Τοπική κοινότητα Στενής), στην περιφέρεια Νοτίου Αιγαίου. Ήταν έδρα του πρώην Δήμου Σωσθενίου, ύστερα έδρα της πρώην Κοινότητας Στενής και στην συνέχεια με το πρόγραμμα Καποδίστριας έδρα του δημοτικού διαμερίσματος Στενής. Από το 2011 είναι έδρα της Κοινότητας Στενής. 

Η δημογραφική εξέλιξη του οικισμού κατά τα τελευταία έτη, είναι η εξής:
 Έτος  Πληθυσμός 1991  268 2001  270 2011  295«ΦΕΚ αποτελεσμάτων ΜΟΝΙΜΟΥ πληθυσμού απογραφής 2011», σελ. 10857 (σελ. 383 του pdf) 2021  265

 Παραπομπές 

 Εξωτερικοί σύνδεσμοι 
 Πολιτιστικός Σύλλογος «Άγιος Αντώνιος» – Στενή Τήνου

Κατηγορία:Χωριά της περιφερειακής ενότητας Τήνου